 NA CYNTHIA PONERA Utumaji pesa katika nchi za kipato cha chini na cha kadri ulifikia kiwango cha juu zaidi katika mwaka wa 2021, ukikadiriwa kuongezeka kwa hadi $589 bilioni sawa na asilimia 7.3 zaidi ikilinganishwa na mwaka wa 2020. Utumaji wa pesa hadi nchi za Kusini mwa Jangwa la Sahara ulirejea katika mkondo wa ukuaji mnamo 2021, ukiongezeka kwa asilimia 6.2 hadi $45 bilioni.  Nchini Tanzania, pesa zilizoingia kutoka nje zilipungua kutoka $433 milioni katika mwaka wa 2019 hadi $409 milioni mwaka 2020, hili likiwa punguo la asilimia 6 kutokana na janga la Uviko-19. Kutokana na juhudi nyingi za utoaji wa chanjo ya Uviko-19 ambazo zilirejesha uthabiti wa uchumi wa dunia, macho yote sasa yameelekezwa kwa pesa zitakazotumwa kwa familia zinazotegemea fedha hizo mwaka huu wa 2022. Hali hizi zinapozingatiwa, mtaalamu wa shughuli za utumaji wa pesa, Cynthia Ponera, aliye Afisa Mkuu wa ukanda wa Afrika Mashariki na Mkurugenzi wa Kitaifa, Tanzania katika shirika la WorldRemit, anatoa ubashiri wake wa mielekeo ya soko katika mwaka 2022. 1. Utumaji pesa unatarajiwa kuendelea kuongezeka Benki ya Dunia inakadiria kuwa kutakuwa na ukuaji wa asilimia 2.6 wa pesa zitakazotumwa kote duniani katika mwaka huu wa 2022. Ubashiri huu unaonekana kuwa kweli huku juhudi za ufufuzi wa uchumi zikishika kasi barani Ulaya, Amerika na Asia. Mataifa katika mabara haya matatu, ambayo ndiyo chanzo kikubwa cha uhamishaji wa fedha hadi katika mataifa yanayostawi, yamekuwa na kasi kubwa ya kukabiliana na janga hili kwa kuanzisha hazina za kuwasaidia wasiokuwa na ajira. Licha ya janga hilo, watu wanaoishi ugenini walidhihirisha uthabiti wao kwani wengi wao waliendelea kutuma pesa kwa familia zao barani Afrika. Shirika la WorldRemit lilishughulikia utumaji wa karibu dola bilioni 10 za Marekani mwaka wa 2020. Kutokana na hali ya watu kuendelea kupendelea huduma za kidijitali za kutuma pesa ng’ambo, utumaji pesa utaendelea kukua katika mwaka wa 2022, labda polepole kidogo huku mataifa ya ulimwenguni kote yakiendelea kuimarika kutokana na janga hilo. Mabadiliko ya kuelekea katika mfumo wa kidijitali, yaliyoshawishiwa sana na janga hili, pia yataendelea kudhihirika huku ongezeko la watumiaji wa teknolojia hii wakikumbatia mfumo wenye gharama za chini na rahisi zaidi. 2. Vipochi vya rununu vyazidi kuwa maarufu  Vipochi vya rununu, vinavyowawezesha watumiaji kuhifadhi, kutuma na kupokea pesa kwa njia ya simu zao za mkononi, vinatarajiwa kuendeleza umaarufu huo kutokana na wepesi na urahisi wa kuvitumia. Janga hili limechochea ukuaji wa Dola trilioni 2.4 huku ukumbatiaji wa malipo ya rununu ukiongezeka zaidi katika mwaka wa 2020. Kuhusu suala la utumaji wa pesa katika mwaka wa 2020, $12.7 bilioni katika mataifa ya kote ulimwenguni zilitumwa kwa njia ya simu. Usalama na urahisi wa malipo ya kielektroniki hufanya pesa za rununu kuwa maarufu kuliko akaunti za benki katika nchi hii ambayo karibu asilimia 47% ya watu wazima wana akaunti za benki huku nusu nyingine ya watu wakiwa hawana akaunti za benki. Miongoni mwa manufaa mengi ya huduma za rununu ni gharama za chini za kutunza pesa unapolinganisha na akaunti za benki, ufikiaji wa watu wengi kutokana na kupenya sana kwa huduma za simu barani Afrika, na ubunifu wa mfumo wa kifedha wa simu unaoruhusu ununuzi na ulipiaji wa moja kwa moja wa bidhaa na huduma nyingi zinazoendeshwa kwa njia ya mtandaoni. Ukumbatiaji wa huduma za kifedha za rununu Tanzania umechangiwa na kuongezeka kwa simu za mkononi, huku nchi hii ikijivunia uwepo wa simu milioni 51.2 za mkononi zilizosajiliwa – hii ikiwa sawa na zaidi ya asilimia 85 ya jumla ya raia wake. Uhamishaji wa pesa kwa njia ya WorldRemit nchini Tanzania umedumishwa katika kipindi cha Uviko-19 kupitia huduma za hali ya juu za rununu kwa rununu, ambazo zinaruhusu uhamishaji salama na mwepesi wa pesa kwenye vipochi vya rununu. 3. Usalama unapewa umuhimu zaidi Kwa kuelewa umuhimu wa suala la usalama kuhusu uhamishaji wa pesa na uenezaji wa taarifa za kibinafsi mtandaoni, kampuni za kutuma pesa zitaendelea kutoa kipaumbele kikuu kwa hatua za kiusalama. Kuhusu utumaji pesa, kampuni zaidi zitajumuisha vipengele vya ziada vinavyoziwezesha kuthibitisha utambulisho wa wateja wao kutoka kwa anwani za IP za simu pamoja na uthibitishaji wa nakala za utambulisho. Aidha, kuhusu upokeaji, pesa zaidi zitawekwa moja kwa moja kwa akaunti za benki au katika vipochi vya kielektroniki, huku idadi zaidi ya watu wakiikumbatia kwa sababu ya urahisi wake. Kwa upande wa WorldRemit, miunganisho yote kupitia mtandao na apu yetu ya simu ni salama na imebuniwa ili kudumisha faragha baina ya mtumiaji hadi kwa mpokezi; tumeunda mfumo wa kisasa wa kujifunza kwa njia ya mashine kiotomatiki kwa ajili ya kutambua ulaghai wowote unaoweza kutokea hata ingawa bado tunawaomba watumiaji kuwa waangalifu zaidi. 4. Kasi ina umuhimu zaidi Ingawa wateja wamezoea kusubiri kwa saa au hata siku kadhaa kabla ya uhamisho wa pesa kwa njia ya benki kufikia mpokezi, matarajio ya uhamishaji wa pesa kwa njia ya apu na mifumo ya simu ya pesa ni tofauti zaidi. Kutokana na maendeleo makubwa ya kidijitali, watumiaji wanatarajia pesa zao kutumwa na kupokelewa katika muda wa dakika chache. Ili kutoa huduma bora na za haraka kwa wateja, kampuni zitaendelea kuwekeza katika uboreshaji wa mifumo yao ya kiteknolojia ili ubadilishanaji wa data baina ya taasisi za kifedha uwe wa haraka na kwa wakati uo huo mtiririko wa kifedha usitatizike. Katika WorldRemit, teknolojia yetu inaruhusu asilimia 95 ya uhamisho kukamilika ndani ya dakika10 tu.  Huduma za kutuma pesa zinazofanikishwa kwa teknolojia ya API, ambayo hutoa uthibitisho kwamba akaunti au pochi inayopokea pesa iko tayari, zitahakikisha uhamishaji umefaulu punde. Kadhalika, vipengele vya ziada vya mawasiliano na ufuatiliaji vitajumuishwa kwa kiwango cha kimataifa kwa usalama wa watumiaji. 5. Urahisi ni bora Patakuwapo mwelekeo wa kimakusudi wa kupunguza idadi ya hatua za uhamishaji wa pesa, kuanzia kwa upakuaji apu na kubuni wasifu wa mtumiaji hadi kwa ushirikishaji mpokeaji. Mwelekeo huu ni faafu na fanisi kiasi kwamba utumaji wa pesa utakuwa rahisi kama vile ilivyo katika kutuma ujumbe mfupi/arafa. Utumaji wa pesa kidijitali huondoa hitaji la kwenda mahali maalum ili kuufanikisha, huokoa muda na pesa. Na katika nyakati hizi hatari za janga la Uviko-19, watumaji na wapokeaji wa pesa huupa umuhimu usalama wao mbali na kutafuta suluhu rahisi na za moja kwa moja za kuwezesha uhamisho huo. Teknolojia imepata jukumu kubwa katika maisha ya watu nao uhamishaji wa pesa haujaachwa nyuma. Japo ni sekta mpya kiasi, karibu miaka kumi, uhamishaji/utumaji wa pesa kidijitali si wa kudumu tu bali pia polepole unakuwa chaguo la kwanza kwa wateja. Njia hii ya uhamishaji wa pesa imethibitisha kuwa salama sawa tu na uhamishaji wa benki, mbali na kwamba ni njia ya haraka zaidi, yenye gharama nafuu na rahisi mno.    Cynthia Ponera ni Afisa Mkuu wa Ukanda wa Afrika Mashariki & Mkurugenzi wa Kitaifa, Tanzania katika shirika la WorldRemit . You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  